Virallinen lehti nro C 089 , 10/04/1995 s. 0144



B4-0395/95 Päätöslauselma Euroopan parlamentin tiedottamisesta ja kuulemisesta Euroopan yhteisön perustamissopimuksen 103, 103 a, 104, 104 a, 104 b ja 104 c artiklojen osalta Euroopan parlamentti, joka - ottaa huomioon neuvoston ja komission vastaukset suullisiin kysymyksiin B4-0024 ja 0025/95, A. ottaa huomioon de Silguyn ja puheenjohtajamaa Ranskan tekemät ehdotukset siitä, että helpotettaisiin kaikella tavalla siirtymistä Euroopan rahaliiton kolmanteen vaiheeseen vuonna 1997, B. katsoo, että ollaan laatimassa esitutkimusta niistä taloudellisista ja sosiaalisista seurauksista (ostovoima, köyhyys, työttömyys ja sosiaaliturva), joita jäsenvaltioiden kansalaisille aiheutuu Euroopan unionista tehdyssä sopimuksessa esitettyjen lähentymisperusteiden soveltamisesta, 1. Pyytää neuvostoa ja komissiota antamaan kirjallisen kertomuksen monenvälisen valvonnan tuloksista; 2. Ehdottaa seuraavaa aikataulua menettelyille ja parlamentin tiedottamiselle: - loppukeväällä (ennen kuin jäsenvaltiot hyväksyvät seuraavan vuoden talousarvionsa): talouspolitiikan laajat suuntaviivat ja liiallisia alijäämiä koskevat suositukset - vuoden lopussa: vuosittainen talouskertomus ja kertomus monenvälisen valvonnan tuloksista; 3. Pyytää komissiota kääntymään puoleensa luonnostekstien osalta, ennen kuin komissio antaa neuvostolle suositukset talouspolitiikan laajoista suuntaviivoista (103 artiklan 2 kohta), kertomukset monenvälisestä valvonnasta (103 artiklan 3 kohta) ja mahdollisia liiallisia alijäämiä koskevat kertomukset ja suositukset (104 c artikla), ja lähettämään lopulliset tekstit parlamentille samalla kun se lähettää ne neuvostolle; 4. Muistuttaa komissiota ja neuvostoa, että jäsenvaltioiden edellytetään perustamissopimuksen 102 a artiklan mukaan harjoittavan talouspolitiikkaa, joka edistää EU:n tavoitteita, sellaisena kuin ne on määritelty 2 artiklassa; 5. Vaatii siksi, että talouspolitiikan laajoissa suuntaviivoissa osoitettaisiin sellaiset politiikan kehykset, joiden avulla 2 artiklassa mainittujen tavoitteiden kokonaisuus voidaan saavuttaa, ja että sekä neuvoston kertomuksen suuntaviivojen täytäntöönpanosta että monenvälistä valvontaa koskevien kertomusten olisi mitattava edistymistä näiden tavoitteiden saavuttamisessa ja antaa niistä jokaiselle sille kuuluvan painoarvon; 6. Korostaa, että jäsenvaltioiden talouksien lähentämisen on perustuttava määrällisiin ja todellisiin perusteisiin, jotka liittyvät unionin kansalaisten elintason ja ostovoiman yhtenäistämiseen paremmalle tasolle, köyhyyden, työttömyyden ja alueellisten ja rakenteellisten eroavuuksien poistamiseen sekä taloudelliseen ja sosiaaliseen yhteenkuuluvuuteen; 7. Pyytää puheenjohtajamaata Espanjaa valmistelemaan ECOFIN-kokouksen ennen 10. kesäkuuta 1995, jotta voitaisiin hyväksyä sen suositukset laajoista suuntaviivoista (103 artiklan 2 kohta) ja antaa niistä tieto parlamentille sen heinäkuun istunnossa; 8. Kehottaa puhemiestään vaatimaan komissiolta ja neuvostolta, että olisi saatava aikaan toimielinten välinen sopimus siitä, että Euroopan parlamentti osallistuu soveltuvalla tavalla yhteisön ja jäsenvaltioiden välisten talouspolitiikkojen yhteensovittamismenettelyihin; 9. Pyytää neuvostoa hyväksymään yksityiskohtaiset säännöt monenväliselle valvontamenettelylle 103 artiklan 5 kohdan mukaisesti, ottaen huomioon näiden neuvottelujen tuloksen; 10. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden parlamenteille ja hallituksille.